DA Den Europæiske Unions Tidende CE 88/718

(2004/C 88 E/0739)

SKRIFTLIG FORESPØRGSEL P-0985/04

af Antonio Di Pietro (ELDR) til Kommissionen

(24. marts 2004)

Om: Forsvundne børn i Mozambique

Siden juli 2003 er gadebørn i stort tal forsvundet i Mozambique, navnlig i området omkring Nampula. Det menes, at børnene bliver solgt og siden dræbt bl.a. med det mål for øje at udnytte deres organer i den ulovlige handel med transplantationer.

Disse forfærdende forhold blev i februar 2004 indberettet af en missionerende nonneorden i Nampula, Marias Tjenerinder, som har skrevet til deres biskop, fader Tomé, og over for de lokale myndigheder i detaljer har beskrevet de uhyrlige tilstande, som underbygges af beretninger fra de forsvundne børns slægtninge og lærere.

Som et yderligere bevis på, at der reelt foregår grusomheder, og at der ikke blot er tale om en alvorlig mistanke, skal der foreligge dokumentation i form af videooptagelser og fotografier, som det er lykkedes en brasiliansk lægsøster, der bor i klostret i Nampula, Elida Dos Santos, at tage med et fjernsynskamera. På billederne ser man maltrakterede lig af børn, som har fået organer borttaget, og der er desuden fundet lig gemt væk i sække og nedgravet i øde områder.

Som en konsekvens af missionerernes indsats i Mozambique mod netværket af personer, der driver denne rædselsvækkende handel med mennesker, blev en kvindelig lutheransk missionær fra Brasilien ved navn Doraci Edinger, som havde kæmpet for at hjælpe børnene i Nampula, den 24. februar 2004 fundet død i sin lejlighed, myrdet med knivstik.

Også pave Johannes Paul II lagde i sin prædiken askeonsdag al sin moralske autoritet i en opfordring til, at der sættes en stopper for den skændige handel med organer og mennesker i Mozambique.

Kan Kommissionen på baggrund af disse stærkt foruroligende meddelelser og de internationale organisationers ligegyldighed hurtigt træffe konkrete foranstaltninger, således at der lægges pres på de relevante myndigheder i Mozambique for at få dem til at garantere børns og missionærers sikkerhed i Nampula med passende midler?

Svar afgivet på Kommissionens vegne af Poul Nielson

(29. april 2004)

Kommissionen deler det ærede medlems bekymringer over disse påståede afskyelige forbrydelser i Mozambique i forbindelse med forældreløse børns forsvinden og ulovlig handel med deres organer.

Gennem sin delegation i Maputo har Kommissionen rettet henvendelse til republikkens rigsadvokat om disse forbrydelser. Rigsadvokaten har bekræftet, at der ikke bare i dette område, men også i andre dele af landet er iværksat en omfattende undersøgelse sammen med et tværinstitutionelt team med deltagelse af bl.a. statsadvokatens kontor, efterforskningspolitiet og menneskerettighedsligaens afdeling i Nampula. Undersøgelsen er i gang, og påstandene om ulovlig handel med organer vil blive undersøgt nærmere. På baggrund af de påståede tilfælde har der ikke kunnet fremskaffes beviser for, at der foregår ulovlig handel med menneskeorganer. Ydermere er der i Mozambique politisk vilje til at bringe de ansvarlige for disse forbrydelser for retten. Dette alvorlige spørgsmål har været genstand for en længere debat i det mozambiquiske parlament, og regeringen er blevet anmodet om at intensivere bestræbelserne på at finde frem til sandheden og retsforfølge enhver, som er involveret i sådanne forbrydelser.

Dette spørgsmål vil blive rejst inden for rammerne af den politiske dialog mellem EU og Mozambique.

Kommissionen er bekendt med problemet vedrørende nonnernes sikkerhed, og selv om det ligger uden for Kommissionens kompetenceområde og bedst kan håndteres gennem de respektive EU-ambassader, vil Kommissionen i forbindelse med EU-koordineringen og den politiske dialog mellem EU og Mozambique undersøge, hvordan dette spørgsmål bedst kan rejses over for regeringen.

Mozambique har modtaget støtte til retssystemet (strategisk planlægning, adgang til domstolsprøvelse, menneskerettigheder, fængselsreformer, juridisk uddannelse, civilretten i Maputo og politiet i Mozambique) fra EU (Danmark, Irland, Portugal, Spanien, Italien og Nederlandene), Norge, FN's udviklingsprogram (UNDP) og De Forenede Staters agentur for international udvikling (USAID).

Det ærede medlem kan være forsikret om, at Kommissionen inden for sit kompetenceområde fortsat vil støtte Mozambiques regering for at styrke efterforskningskapaciteten, så der kan herske retfærdighed i landet.